khistorydata/jeongjo-sjw-relations huggingface dataset:
정조 20년 · 목
箚略曰今玆虹貫之異果何爲而作也臣始也瞠然而驚終焉惕然而懼誠莫知以我聖上欽若對越之誠又何以致仁愛之警告若是乎著明也繼伏奉聖敎下者大享至命攝儀常膳持俾減撤又有時原任大臣來會之敎修省求助之盛念已藹然有感格消弭之機臣不勝欽頌萬萬臣旣忝在首揆則固當竭蹶趨簉少副我殿下警勵之至意而昏眩宿症近益添劇委頓床席寸步運動斷無其望伏枕震惶不知措躬之所臣雖在病昏涔涔之中一段耿耿之衷尙有不泯玆敢仰陳竊念上天之載無聲無臭而其所以感通無間只是一箇實理而已故人君應天之實亦惟在乎實心實政桴鼓影響作於下而應乎上誠之不可揜有如是矣臣於前冬雷異之時伏讀求言之旨申申聖意惟在於以實不以文五字臣實莊誦敬歎而徒緣賤臣之不誠無實莫能一毫對揚卒至無一事振刷無一言措施竟使我聖上遇災警惕之盛德不免於有實心而無實政之歸雷災未幾虹變又作者莫非臣罪而亦可見天道之不可誣也夫朝家之實政莫大乎置相矣燮理調和之責亶在於輔弼之地而乃以如臣無似者置之百僚之首縻以三事之任戶素癏曠宜退不退問其官名則元輔也問其職務則茫茫乎其無所知伈伈乎其無所爲也名實不副莫此爲甚一身私義固不足恤而其如國事何其如天譴何伏願殿下以修擧實政爲弭災之大本以斥退臣身爲實政之先務亟加鐫免改卜賢德以圖弘濟之術焉且伏見聖敎中目下急先可矯者莫過於無言臣請因是而略陳之國家元氣惟言路是已自古以來或値災異未嘗不求言而求之匪難用之實難故天心之格與不格惟係乎用言之實與不實耳今日朝著之上固乏謇諤之風章奏之間罕見剴切之論宜乎其不槪於聖心而其或有進言論事者率多過加摧折雷霆千匃竄逐相續儻使其言非耶則勿用可也何可加之以摧折乎至於設爲禁令防遏言路者非止一二言者之摧折猶且不可況可以懸禁象魏以杜一世之口哉堂堂聖明之朝乃有禁言之名臣竊不勝憂歎而一邊求之一邊禁之此果可謂求言之實政耶臣竊謂欲矯目下無言之弊則諸般禁條一竝收還前後以言獲罪者亦皆赦宥然後直言讜論庶可以聞矣且伏覩近日聖念屢勤於旁求恩旨每降於宣召草野一能之士名入薦剡皆得瞻望咫尺之淸光畢陳平生之蘊抱此誠昭代之美事曠世之盛擧然而上旣有求言之誠下亦有進言之實而徒緣如臣癃耄叨居廟堂一莫能悉心奉行見諸施用畢竟播之章牘用侈一時之觀美而止耳臣竊恐此亦有乖於求言之實政也顧今民食孔艱而軫恤之宸憂徒勤世道日下而挽回之至意莫遂一事二事終歸空言此莫非大小臣工恬嬉怠忽之罪而振作淬礪之大機括亦恐不越乎聖明一念之間伏乞精察乎流通之際深思乎警省之方廣開不諱之門博採可用之論推之實心以及實政則祥和不日可導災沴不日可消矣仍念狂戇之論奇偉之策每多出於草莾韋布之中則當此仁天示警之日昌言之進不必獨責於三司喉舌之臣宜令銀臺代撰王言布告中外使蒭蕘之說畢達於紸纊之下焉批以咎在否德何尤輔相至於草野昌言依卿所陳當勤諮於諸道卿其安心愼攝俟間視事仍命遣史官傳諭于領議政
정조 20년 · 강
左議政蔡濟恭因災異上箚引咎賜批
정조 20년 · 목
箚略曰臣於病伏涔涔之中得見靑臺之報虹有貫日之變矣嗚呼何由而致此伏惟我聖上臨御二十載聖志益勵求治益切未明求衣侵夜忘勞此帝王之盛節也第恨朝廷之上人才渺然不足以對揚萬一以登大猷之世而若謂之因是而召災致異則亦云過矣奈之何上天示警去益丁寧昨歲冬雷懍惕之心尙今未弛今春無花簡策所未見謂之祥也不宜至若虹貫以陰氣而凌犯太陽之尊此其災曷云小哉臣達宵彷徨貫不知所措此際伏承時原任來待之敎盛矣哉大聖人不遑寧處求助臣隣之意也臣一縷未泯之前豈不欲匍匐進詣仰聆玉音俯陳微衷而第臣素患塊積發作無常暫束袴帶便覺胷腹煩懣殆欲狂叫躍出冠裳赴闕斷無其望自非然者日前親臨誓戒何等盛禮而臣敢不趨參班行乎今又冥然漢然若不知天災之可警聖旨之可奉宛轉衾褥蠢動不得國有常憲臣豈免諸仍伏念方今義理不明紀綱不振京外之百千萬事無不受病而若論其最可憂最可悶者則如臣之苟充於議政之數者是耳夫相得其人則其國安相不得其人則其國危顧其重果何如而乃以此癃病昏憒全不事事之一廢物假其名而曾不難愼焉所誤者隆恩異渥所壞者朝廷名器置相如此仁愛警告此固理之當然策免古例雖曰虛文西漢近古最爲可法惟願殿下凡於事爲益以一誠字做去以答上天之意而斥退如臣無用惟賢德是卜亦係懋誠之一急務臣雖進前所欲言者無過於此伏乞勘臣偃便之罪削臣見帶之職批以由予否德卿於何有今日未參不須過引卿其安心益務燮理之功仍命遣史官傳諭于左議政
정조 20년 · 강
諭諸道道臣及四都留守詢時政民隱于草野之士以聞
정조 20년 · 목
敎曰嘉言罔攸伏野無遺賢卽有國先務求言於三司言責之官自是應行之事側身修省之時宜有拔例之擧際見領相箚語可謂大臣之言批旨許可昨下求言之敎政院下諭諸道道臣四都留守遍諭列邑以時政民隱之有裨治道者草野之間必有抱蘊無以自致之類誠心旁求俾各竭論收捧具狀陳聞事該房知悉
정조 20년 · 강
召見開城留守趙鎭寬于重熙堂
정조 20년 · 목
予曰今日之延見卿等實出於求助之意昨夜所下傳敎卿對皆見之乎今此虹貫之異可見天心之仁愛眷顧有若諄諄而命者然此正側身反省轉移奮發之機也惟其御極後初見也故一倍凛惕考之舊例則院啓陳勉或有或無其例不一而其在恐懼修省之道不可以臨殿詢咨之反涉文具而廢之故待朝求衣思聞昌言目今治規之委靡朝象之泮渙不待虹日之災而有識之憂固已凜然而寒心矣大抵今春乖候予所創見節屆和暢寒若冬沍且花者所以發宣天機而一春無花亦甚乖常苟求其故莫非否德反省之端卿等各陳消弭之方無負臨殿求助之意也判敦寧金履素曰災異之作何歲無之而未有若近日之甚雨雪相仍寒冷太過花之稀開麥之受病種種物候若是乖常昨日虹貫臣又目擊此必有所召而仁天之所以警告者也先正臣李珥之言曰無災之災天下之至災蓋謂天之示災猶有修省轉移之望反有勝於漠然而無所告戒然則今日之異安知非天人相與回災爲祥之好機耶昨奉傳敎下者首先以言路之杜塞爲憂有以仰來諫之聖意而夫言路者有國之血脈也所以開廣聰明裨益治謨自古及今言路閉而能爲國者未之有也今日廷臣雖無以讜言昌論對揚聖意之萬一然亦豈無一二可採之言而若或不槪於聖意則未見虛心聽納之實雖係義理之莫重國論之公共輒加摧抑至設禁令烏在其翕受之本意而雖有眞箇昌言誰肯爲殿下道哉目今世道之陷溺人心之泮渙職由於義理之晦塞而義理之晦塞亦今日禁令之所使也苟欲恢張言路必宜先收禁令今日消災之方恐無急於此矣予曰卿言皆好而至於設禁予之不得已而然也往古來今言路之閉塞未有若今之甚者禁令之設固知在古無稽於後有弊而禁令之外亦豈無䘱闕時政之可言者乎履素曰殿下凡於政注得失言議是非之間若或未及省察而有此闕遺則猶可望因機回悟如更日月之美而今殿下獨於此事知之明而察之詳矣猶復苟且彌縫繹而不從臣誠不能無憾於天地之大也臣於年前或承嚴敎或被恩譴今不敢張皇前說而區區所望則惟在於亟收禁令廣開言路矣予曰修省消弭之方無出於敦風厚俗而顧今俗習渝簿如此而國豈得爲國人豈得爲人乎方今急先之務莫若敦敍五倫恥言人過期做淳厖之治而近日俗習相反於是此予所以期欲挽回而有如救焚極溺者也要其歸則無出於靖世道保世臣而每有一番求言輒生一番風波予則以爲風俗敦然後言路自開風俗不敦則雖公車日積言議風生而其流必至於世道不靖世臣難保眞所謂如是難不如是亦難者也若使簿俗未變淳風未回則雖使休祥日臻災異未現不足以爲幸書不云乎予有臣三千惟一心此所以爲成周基業而今則二人同坐其心各異如是而治雖欲從欲得乎判府事李秉模曰昨春以後人皆曰一初淸明之會在廷之臣亦以此望焉而顧今世道朝象不但不能丕變或不無反不及之嘆臣誠未曉其由臣之蔑識淺學固不敢議到於天人相與之際而至於遇災言徵應文備數臣則以爲慢天之歸初無可達之事而大抵世道之汚隆咎徵之符應莫捷於用舍之際考之往牒班班可考忠厚之士進則風俗自歸於忠厚浮華之士進則風俗自歸於浮華此必然之驗也伏願殿下克愼於用捨之際焉予曰卿言誠有見識當體念而昨春權裕疏後人皆拭目擧望一變之效而伈泄至今依舊樣子果如卿言矣右議政尹蓍東曰今我殿下遇災警懼反躬自責臨殿詢咨縷縷千百言專以時象之淆漓世道之迫隘爲憂思聞轉移之嘉謨世道世象之至於如此罔非臣等之罪而我殿下學貫天人知周萬物格致之工已到極處修齊治平之功自可擧而措之而已回淳反樸之化臣則以爲不難致也第如臣無似忝居三事之列適足爲召災致沴之一端矣予曰方今救藥莫過於懋實予之年來注措自顧多愧而至於枚卜卿一事自以爲最是實政矣蓍東曰挽回世敎莫過務實聖敎誠至當矣君臣上下若以一實字做去則政令事爲之間自當有彌綸之道朝象何患乎不淸世道何患乎不淳言路何患乎不開民事何患乎不理侈風何患乎不革惟願殿下益懋聖工以實心行實政以爲消弭之方焉予曰卿言好矣蓍東曰大抵雖以聖學言之精一執中擇善固執自是一串工夫而擇善而後方可固執能擇乎善正是難事必也因時參酌隨處權度然後方可成用中之治近日俗習之淆漓專由於前日時象之所以馴致者也一實字政是對症投劑當今之時無變今之俗可謂着手無處矣予曰今日召接專爲求助諸宰奏事姑徐之三司先爲進前掌令玄重祚曰褒尙節義聖王之美事幽冤畢達治世之仁政沈儀之之爲國辨死眞草野義士忠志之人至今飮泣歲初賓筵大僚建白特蒙伸雪之典瞻聆所及孰不欽嘆而至於儀之之妻趙氏亦一節婦也坐於其夫之累謫在巨濟閉戶蒙被不見天日者十三年如一日及夫癸卯初以巨濟之大飢有移配智島之令於是乎儀之之妻更不欲含冤忍恥再轉之他遂乃不食八日竟就一死儀之親屬之株連者擧蒙曠蕩之典而獨儀之妻身故之後尙在徒流之案者已是欠事且況其夫冤枉今已昭晣則亦何論於連坐之一婦人耶伏願亟命該府蕩滌其罪名洗去其累案使匹婦無冤聖德有光則亦安知不爲今日消弭之一端乎予曰此則必無之事也若尙在徒流案則予豈不知趙氏果誰家女吏曹判書沈煥之曰此是先正臣趙光祖之旁孫也往在癸卯自巨濟移配智島時趙氏知其不復見天日不食八日竟至自處而其後遂無疏放之文跡故知其尙在案中矣予曰豈有是理禁堂出去知入知義禁具㢞承命入奏曰趙氏名字在爻周中矣予曰雖不在徒流案而女子之名尤異於男子卽爲洗草可也重祚曰近日隄防不嚴官方淆雜注書柳遠鳴卽柳慶裕之玄孫而慶裕曾出於虎龍之招語未畢遠鳴逬出予曰此事予所詳知若使慶裕出於凶逆之招則誠逆也入於誣告之中則便是忠也慶裕之被竄是告非招則忠逆斯判而況於甲辰卽爲蒙放者乎設或事有近似世級稍遠其在方長不折之義不必吹覓況其本事相反於臺言乎欲論人家先故朝籍通塞則當知之詳而證之明然後乃敢發口寧有如許道理臺臣所奏極非矣予曰大抵此等事若非自中人傾軋擠陷則聲氣不相及之人安得以知之此亦薄俗之一端予所深惡而痛疾者也俄者吏判事亦非矣與臺臣相可否非大臣不能而臺啓承批之前出位勦說大損筵體大臣獨不礙眼而不請問備乎右相事亦慨然矣司諫吳鼎源曰昨日雲觀虹貫之報實是御極以後初有之災異也純陰之節荐雷之災非曰無之而仁天之警告未有若今番之諄複丁寧乃者聖心舊發大享攝行之命三日減膳之敎辭旨藹然於絲綸之間臣不勝攢頌欽歎之至臣誠愚昧不識其爲某事之應而災祥之間天人孚感之妙實不可誣殷宗之桑穀宋景之熒惑莫不以側修之德能致其消弭之休矧惟我殿下之盛德洪休顧何難於反災爲祥而今之致異亦豈無其休乎雖以項日頒赦時處分言之兩凶賊罪名之割下實是無前之過擧也兩賊之爲臣民血讎爲宗社劇逆此實婦孺之罔不憝神人之所共殛金石可泐而兩賊之凶案不可去有非赦典之所可擬議而施措如是尙何望天心之底豫災異之不臻乎臣以爲兩賊罪名割下之處分特命還寢宜矣予曰臺臣所奏係是涉禁不可循例賜批矣予曰俄者臺臣所達擧條中華城城役姑停之言誠貴矣華城城役固有所重而如此大事烏可得無異同之言也記昔趙豊原之築全州城也任怨爲之人言靡所不有而先朝委任而責成之故完府城門至以明見爲扁云矣再昨年林濟遠能言之今又有此臺臣之言予所嘉之者此也仍敎華城留守趙心泰曰如有可停處停止好矣予曰邪學之轉熾由於正學之不明予所禁止靡不用極而人其人火其書卽攻異端之要道也豈可一以大辟從事乎若有斁倫悖常之類則從現發己施大辟年前之事是也今臺臣之言如此近來果何如云耶履素等曰臣等雖未詳知而以愚民之轉相滋蔓多有深憂遠慮者矣正言申龜朝曰今日登筵諸臣皆請開言路而言路之不開直由於設禁(刀削)臣於昨春以後每見處分顚倒辭敎過中隄防由是而不嚴亂賊由是而不懼(刀削)以手叩地聲淚俱發予曰涉禁之語何敢無難陳奏乎擧措駭然矣應敎李明淵曰臣於僨誤之地實欲終緘其口而咫尺威顏不敢含默殿下於政令施措閑習太過手段漸滑凡有所欲爲必遂乃已書云克艱厥后克艱之道恐不當若是矣予曰予安得所欲必遂乎明淵曰甚至逆賊天地之所不容而亦或有惟意傅生又從以嚴設禁令使群下不得容喙此非所以所欲必遂乎予曰此皆予不得已也豈予樂爲者乎明淵曰禁令中大義理關頭殿下雖或諉之於不得已而其餘小小之事亦皆設禁是亦有何不得已之故耶予曰是皆予苦心所在也
정조 20년 · 강
命文烈公趙憲更爲議諡
정조 20년 · 목
右議政尹蓍東啓言今因議諡事臣有所平日嗟惜慨歎者先正臣趙憲道學淵源至有配食文朝之議狥義立慬特其緖餘而隨其所遇盡分者也同時如故相臣柳成龍贈判書金誠一皆得道德博問之諡而先正則得勤學好問之文剛克爲伐之烈有若隨衆戰亡一節褒贈者然斯文之不幸士林之羞恥厥惟久矣方當聖朝右文象賢之時如此久典合有商量雖以故事言之文淸公鄭澈初諡文介故相文忠公金壽恒駁議而建請改諡至今稱道爲得體先正諡號亦宜有改議之道故敢此仰達詢于大臣行判敦寧金履素曰士林之缺恨厥惟久矣右相所奏允合公議臣見亦無異同矣行判府事李秉模曰先正道學至有配食文廟之議道德博聞之諡孰有異議乎右相所奏實出士林公論矣敎以禮判亦陳所見禮曹判書閔鍾顯曰臣項聞右相之言亦以請改爲好蓋士林之缺恨至今未已矣敎以玉堂亦陳所見應敎李始源曰此事爲士林公議已久矣副應敎李明淵曰此事豈有異議乎臣等別無可以更達者矣敎以依右相言爲之
정조 20년 · 강
命庚辰溫幸隨駕人隨聞書啓
정조 20년 · 목
右議政尹蓍東啓言溫幸隨駕人閑散則自京兆搜訪啓下而不敢續續登聞尙有遺漏者云隨聞書啓之意請更爲分付從之
정조 20년 · 강
命昔年桂坊人申光履特除知中樞李敏輔鄭存中令該曹輸送米肉
정조 20년 · 목
右議政尹蓍東啓言昔年桂坊之出入書筵者令餘三人李敏輔位至崇品鄭存中亦入耆社而獨申光履中間流落未免潦到年亦恰滿七十恐合有優老之典敢此仰達從之敎以宰臣則自在宮僚時習知其人況以昔年桂坊年至七十特除知中樞作窠口傳下批兩重臣令該曹米肉輸送
정조 20년 · 강
命贈參議李士龍書院給春秋祭需
정조 20년 · 목
右議政尹蓍東啓言贈參議李士龍書院在星州地故參判安邦俊爲牧使時創建于遺墟買置臧獲田土其後故判書吳道一撰碑文一道士民莫不感歎其節義而坐於地處尙未有表章之擧實爲聖朝欠典賜額之恩在所難愼分付道臣令本官備給春秋祭需而享之亦足爲樹風聲聳觀聽之道故仰達矣敎以若無贈參議李士龍一人則何以有辭於天下卿言甚是矣依爲之
정조 20년 · 강
命麻田郡守崔性烈關西守令中相換
정조 20년 · 목
右議政尹蓍東啓言贈判書崔孝一賜諡矣其孫性烈方爲麻田郡守以其邑力難以延諡祠版之千里將來亦甚不易且其爲人質實盡心民事云西關相當窠分付該曹相換使之延諡于官次以爲聳勸西土人士之地何如從之敎以令該曹口傳相換除朝辭下送
정조 20년 · 강
命金直淳宋啓榦別例調用
정조 20년 · 목
右議政尹蓍東啓言臣於初筵以年富力强窮經飭躬之士扶植奬用爲奏而伏承久可之批矣故參判金亮行孫直淳故贊善宋明欽孫啓榦地處淵源無出其右經識行誼傳誦于士友間故家之有此等人實是聖朝培養之效而其爲儒林之幸亦大矣此兩人別例調用事請分付銓曹從之
정조 20년 · 강
重推吏曹判書沈煥之
정조 20년 · 목
右議政尹蓍東啓言吏曹判書沈煥之臺諫所懷奏達未畢之前出班陳白若勦說者然其在事體誠甚未安請重推從之
정조 20년 · 강
命譯官尹得運趙明會依敎誨堂上例參管院務首譯李鎭復加資通事李時復李永後令該院拔例施賞仍命得運加資置之實職承傳施行
정조 20년 · 목
判府事李秉模啓言使行時任譯之乏人莫如近日而尹得運趙明會俱堪任使以別遞兒施行依敎誨堂上例參管院務以爲來頭任使之意請分付該院從之敎以尹得運加資置之實職承傳施行又啓有今番進賀時首譯及兩通事不無效勞於方物輸納之際首譯李鎭復施以加資之典兩通事令該院拔例施賞恐合聳動之道而事係恩典敢此仰達從之
정조 20년 · 강
政院以災異陳勉賜批
정조 20년 · 목
承旨趙尙鎭閔台爀李益運洪義浩李肇源李晉秀所懷以爲昨日虹貫之異卽御極二十年初有之災也中夜宣綸縷縷責躬早朝求衣拳拳詢咨臣等於此有何別般新奇之見可以仰塞聖意之萬一而其所以開言路之方亦無別般底道理先就今筵諸臣之言可用者亟賜採施不槪者亦示寬假無歸文具終有實效則開不諱之門廣來諫之道誠不外是至若黎元之困瘁國計之哀痛莫今時若民怨於下天怒於上干和乖氣召災致沴理不可誣也守宰愼擇飭非不勤而赤子顚連來暮之謠未聞墨吏橫恣烹阿之典不嚴則民安得不困澤何以下究乎若夫抑奢崇儉亦殿下苦心也卑宮澣衣肇自初元高髻文縀期欲丕變而屋壁紋繡之譏僭侈猶前府藏枵罄之歎尾閭依舊儲乏一年病及萬姓言念及此寧不懍然惟此數事亦足以召此不常有之災而仁愛警告實爲大奮發大振作之機轉移爲祥惟在於殿下一誠字做去伏願深留聖意焉批以當留意矣
정조 20년 · 강
應敎李始源因災異陳勉賜批
정조 20년 · 목
始源所懷以爲遇災修省求助臣隣卽一副應行之擧也自外面觀之孰不以爲文具而今聖敎所謂竝與文具而廢之則益歸於無實者誠至當矣應天以實之道不外一誠字誠之爲義在天爲旡妄在人爲不欺在工夫爲悠久不息故誠則旡妄不誠則妄而妄之反者乃眞也眞則不失其本心之正近來風俗日益渝淆或有憂明危治則歸之誹謗語犯乘輿則驅以誣悖故凡進言於廷者類皆揀取其臠卷媕婀無稜沒方之語略綽塞責而止十數年來漸就膠固此風不革則讜言無以登聞治化無以從欲矣今之言者上自大臣至于臺諫莫不以開言路爲第一義然不過曰上無翕受之量故下無敢諫之士云而受病之源亦不全在於此矣在昔拒諫之主有以刀鉅鼎鑊以待言者而諍臣直士相接而出今我聖朝容諫之德臣雖不敢曰拜昌弗咈一如禹湯而亦豈有一毫彷彿於訑訑拒諫之世者哉然而緘默之習一味成風其心以爲直斥袞闕語涉不諱則外雖優假而終必獲戾竟至於身陷機穽而後已疑猜已積動懷懼沮昨春以後意其螮蝀蕩掃太淸高豁世道治象屬一丕變之機而今至一年有餘依舊是昔日樣子此其故何也積畏約之致也夫受病深者非瞑眩不瘳今以溫平可口之劑略略試之安責其有效也今聖敎以爲風俗敦篤則言路自開此敎固萬萬中理而譬如格致誠正之交致其功不可坐待格致盡然後方下誠正之工則又豈可必待敦風俗而後始可以開言路乎繼自今明示好惡弘布德意凡有以言至者雖狂妄乖激採而用之優而奬之今日容一人明日奬一人一年二年示信於人則群疑乃消民志丕定擧識中間氛翳終不能障遮日月之明而自來之聖志聖德章章昭著豈不休哉至若風俗之矯革其道不一而恐莫先於明義利是故聖入直以善利之間判舜跖之塗李延年亦以爲臣皆趨利不知義則主勢孤於上今廷臣遇一事論一人輒皆觀望回曕不顧義理之所在先思便利之私計局利之可圖不復知他假使利在於遺君後親亦何憚而不爲乎言路之壅塞亦未必不由於此向臣所謂開言路敦風俗之交致其功者此也伏願深留聖意凡於示信之道靡不用極而如有工於趨避隨機巧變之類昭揭彰癉之政俾頹俗正而治理升焉批以當留意矣
정조 20년 · 강
掌令玄重祚請持平李福潤刊改收柳師文停啓之命不許
정조 20년 · 목
重祚所懷以爲柳師文事卽臣府啓中一也臺啓停連何等重大公議旣發罪名一加則有不可輕易低昂設或有不由公議罪有可赦者惟當覈其事實卞其人鬼使群心無疑然後其啓可以停矣豈有置諸䵝昧强之使停而曰停啓也哉今者柳師文罪名卽是人臣之極案而發論之人至今尙在則向也諸臺臣請覈之啓臺體卽然事當明加窮覈俾出究竟而以一次問啓之歸於塗聽便謂之無復可問而抛置之以一箇臺臣之失其擧措便謂之前啓已停而收殺之國家刑政寧有是哉至於停啓臺臣則雖曰昏謬顚錯而使莫重臺啓無端遽停於未窮覈之前者論其所失不可但以虧損臺體言臣謂持平李福潤特施刊改之典亟收柳師文憲府停啓之命而仍爲嚴加窮覈於當初發論之人使群心服而公議伸焉批以臺臣事體雖由於生疏停則停矣允不允
정조 20년 · 강
掌令玄重祚請別立規模懋實力行賜批
정조 20년 · 목
重祚所懷以爲方今可言者不可以一二數也而不知何事何弊之應於天災則何可以一時筵奏盡言其可言之弊哉殿下以百弊之原歸之於風俗至哉王言第念今日時俗打成一套莫可破了一世皆然而不惟一世我殿下政令注措亦不免行於此套之中是故殿下欲抑奢侈而奢侈之套不破故不能抑之殿下欲得人才而用人之套不破故不能得矣殿下欲捄生民而治民之套不破故不能捄矣夫欲矯今時之弊則破今俗而復古道然後弊可得以矯矣不復古道能矯今弊者未之有也伏願聖明自今以後隨事隨弊必求其生於何套亟破其已成之套復古道而別立規模懋實而力行則今日弊痼庶可以革矣批以言甚是矣
정조 20년 · 강
掌令玄重祚請明立科規勿過操束賜批
정조 20년 · 목
重祚所懷以爲士者國之元氣也惟我祖宗朝扶植而培養之者果何如而向於別試時操切太過至有罷場之擧夫科擧革罷則已旣有科擧則關係於士者亦不輕且別試大比科也方當京鄕咸聚蓄銳以進之時忽地罷場而退之士皆挫氣至今不能振作是誠過擧也且入門之際亂加以枷枷之不足繼之索其時景像足可以摧沮士氣殿下之心雖出於嚴科場正士習而猝然如是則亦恐無其效而徒致挫却自今以後則於正士習嚴科場之道但明立規模而已勿爲過加操束焉批以自有科規何可別立規模乎
정조 20년 · 강
司諫吳鼎源請收諸禁堂安置之命不許
정조 20년 · 목
鼎源所懷以爲前年諸禁堂之於諸賊罪名抹下之處分忠憤所激不得奉行臣分當然伊時陳疏覆難實與無端掩置大有間焉臣以爲項日諸禁堂安置之處分特命還收宜矣批以不允
정조 20년 · 강
司諫吳鼎源請宥昨冬求言後以言獲罪之人不許
정조 20년 · 목
鼎源所懷以爲治政得失世道汚隆專係於言路之開閉言可用則用之不可用則置之而已設今所言有不槪於聖心亦當優容寬假然後庶可以殫誠竭力各盡其職而嘉謨畢陳矣若以雷霆以震之流放而錮之則顧今含默成風直氣消沮之時孰肯不恤利害之私不懷怵畏之心而敢爲進言之計哉設法禁言尤是無前之過擧也象魏懸法門將斥之曹吏麾之司謁却之使言者莫敢措手書之史册當以爲何等世而亦豈可爲千億貽燕之謨哉昨冬雷異之告警也一二臺臣應旨言事旋被罪罰今番赦典亦未蒙宥是豈當初求言之意哉在今急務無過於開言路一事而雖以昨夜傳敎下者觀之以言路之偏塞爲目下急先可矯之端有以仰中朝之發歎實出於反省覺悟而有是敎矣臣以爲向前設禁之令亟命一竝還收大開不諱之門以示不遠復從如流之聖意昨冬求言後以言獲罪之人爲先宥還以開來諫之路宜矣批以設禁事不允昨冬譴勘之一二臺臣政爲敦俗移風求言自求言豈可乍罪旋宥以致朝象之日益壞亂世道之去愈紛亂乎
정조 20년 · 강
司諫吳鼎源請停華城城後命可停處姑停
정조 20년 · 목
鼎源所懷以爲近來穡事荐歉民生之困悴國用之蕩竭殆無餘地目下憂悶無過於此華城大後屢經年歲尙未告訖我聖上爲所重經遠之謨臣雖愚迷豈不仰體而第伏念國中大役實爲耗財用端民力之一端況今天心不豫昨冬以來旣無三白之兆三春日候又多乖沴之象無花之可推無麥誠如聖敎近聞兩南牟麥雖有差勝之漸畿湖秋牟已判大歉云臣以爲華城土木之役姑爲停止以待牟麥登場秋農得稔更始未晚伏願下詢廟堂姑令停止以爲儲國用以備不虞紓民力以專農桑似爲得宜矣批以言甚是矣要之今秋可以告成云而以其有所重人莫敢言爾能有懷無隱其令董事之臣知此意可停處姑停
정조 20년 · 강
司諫吳鼎源請嚴邪學之禁從之
정조 20년 · 목
鼎源所懷以爲邪學之熾蔓實是目下切急之憂前後諸臣章奏陳之備悉今不必架疊而第伏念當今之時正學荒蕪邪說橫流擧一世將有駸駸然盡爲夷狄禽獸之憂豈不大可懼哉此類之煽惑愚民以貨色之利慾誘之以刀鋸之甘樂驅之前後處分非不至嚴而京輦之下未始絕種湖嶺之間轉益滋蔓黃巾白蓮之憂將爲必至之勢此不究搜而摘發之大辟而嚴處之則將無以拔本塞源永絕後患伏願下詢廟堂亟圖嚴鋤永杜之方恐不可已批以其所禁止之方當靡不用極矣
정조 20년 · 강
校理張至顯請還收禁令及禁堂罪名不許
정조 20년 · 목
至顯所懷以爲我聖上遇災求言以開言路三字上下酬酢不啻縷縷而臣愚則以爲讜言必不得聞矣凡今廷臣可言之事莫過於禁今之中而今殿下不收禁令只求讜言則是無異於欲其人而閉其門也夫孰肯直言極諫也哉雖以向來三禁堂事言之成命旣不得奉行疏籲亦未免見阻以至於因循至今非曰無罪而邊遠安置處分過中伏況赦令纔頒行遣蒼黃噫彼兩賊關係何如而乃殿下有此非常之擧也臣謂先收禁令俾開言路禁堂罪名亦爲還收宜矣批以不允
정조 20년 · 강
校理張至顯陳勉聖學賜批
정조 20년 · 목
至顯所懷以爲殿下以敦風俗開言路爲當今第一務而臣意則非今日敦俗而後明日可以來言也敦俗開言不必先後而言路旣開則風俗自敦矣人主一心爲萬化之原則矯俗來諫之方惟在導率之如何耳臣謂必於本原上加勉宜矣批以是矣
정조 20년 · 강
正言申龜朝請軫消弭之策賜批
정조 20년 · 목
龜朝所懷以爲今日受病之源固不可一二計而因循姑息四字最爲痼弊也殿下每以鎭安之念恒軫緩治之道處事則無奮勵之志治道則多寬假之患而黜陟之際或不免兩是䉶非注措之間亦多有苟且彌縫由是之故風俗不正綱紀不立義理漸晦隄防益紊百隸怠隳群工玩愒許多委靡不振之弊職由於此臣願自今以後深軫惕勵之道奮發而淬勵之則消弭之策恐不外此矣批以言固是矣當留意矣
정조 20년 · 강
持平鄭最成請收禁令選臺閣賜批
정조 20년 · 목
最成所懷以爲言路㻾閉莫今時若也苟求其本職由門禁之末解近緣天綱太恢王章或撓而輿論沸騰聖心厭聞則設爲禁令以阻言者言路旣塞故懲討不行懲討不行故義理漸晦浸浸然袞職或遺而繩糾無聞時政有失而官箴亦闕夫忠言嘉謨可以經邦而禆治固難盡責於今日之三司而夫聖上翕受之道惟當擇而用之矣此蓋如臣巽軟者類間叨言責故人固見輕言未易槪而然也必也選任臺閣以重其職崇奬氣節以勵一世然後臺風丕變於下而昌言日陳於前矣臣謂今日求言之要先從禁令而亟袪仍爲重其選而奬其氣寘之朝夕獻替之列則聖聰益恢治道有裨而天心可格也休徵可致也批以禁令事不允其餘當留意矣
정조 20년 · 강
持平鄭最成請懋節儉賜批
정조 20년 · 목
最成所懷以爲聖王之德莫先於節儉二字而倉庫無貫朽之儲閭巷乏足食之民而公私枵然錢荒日甚猝遇歉歲何以爲國臣愚死罪以爲殿下躬率之方猶有所未盡而然歟夫恩賞太廣則財於是濫觴矣宂費或繁則財於是尾閭矣臣不敢知近侍掖隸之列或無賞齎之濫及歟宮禁服御之節或有侈靡之未袪耶厦氊躬儉之德固無間於禹文之大聖而若於此數者有如愚臣之過慮則裕財足用之政未可謂盡其道也伏願聖上益懋節儉之德以爲臣庶之表率批以言甚是矣當留意矣
정조 20년 · 강
持平鄭最成請加定各陵造果之數賜批
정조 20년 · 목
最成所懷以爲我國陵寢之饗需專以油蜜果爲主近因典祀之臣間多生疏監煎或失其方滋味未能致極故自太常造頒樣式大小厚薄各陵如一蓋出於重祀典遵古制之至意也然精約太過定制難踰每坐三十三立外不敢加排定式油淸每每贏餘以若油淸以若眞末盡數造成則坐加排十餘立尙亦裕足矣事關祀典固不可輕易議到而第祀享所需公然剩餘而不用則禮雖有以少爲貴之文此則恐不必然臣謂各陵造果加定立數恐合事宜批以大小高低一遵太常成憲爲可
정조 20년 · 강
掌令朴瑞源請令兵曹勿阻臺疏從之瑞源以曾經亞憲請遞許之
정조 20년 · 목
瑞源所懷以爲國家之設置三司耳目之任者卽開言路達聖聰之義也言者之言是則採而用之否則退而斥之無所不可而近以設禁所致無論言之是非事之曲直名以臺疏則不得入門事之寒心莫此爲甚臣謂分付兵曹堂郞勿阻臺疏以開言路以達聖聰宜矣批以言之是者事之直者竝在阻閽之科及非設禁之意此則申飭兵曹
정조 20년 · 강
司諫吳鼎源持平鄭最成避嫌賜例批
정조 20년 · 목
鼎源避嫌略曰以兩賊罪名割下之處分略陳草草所懷竟未承批旨臣誠滿心慚恧無地自容以此情悰何敢一刻晏然於臺次乎請命遞斥臣職最成避嫌略曰臣月前以騎郞入直也自速城鑰徑閉之罪薄勘未幾族此蒙敍而伊時守宮諸臣或皆一伸廉隅臣何敢以職名之已改而晏然仍冒乎請命遞斥臣職竝批以勿辭亦勿退待
정조 20년 · 목
敎曰翰林金履永還付注書牌招入直
정조 20년 · 강
遞差正言申龜朝掌令玄重祚
정조 20년 · 목
敎曰求言自求言擧措自擧措當該臺臣申龜朝遞差○掌令玄重祚以柳慶裕事煩奏有是命
정조 20년 · 강
副修撰李基讓因災異陳疏賜批
정조 20년 · 목
疏略曰臣聞天下之至實者天理也一雨一風無非實理則況其和而可爲祥異而可爲災者宜無一不出於實理者而乃今雲觀之報又何爲而至哉洪惟我殿下廿載臨御一心憂勤平居則敬天事先恤民欽刑旣極其至矣遇災則責○求助蠲弊究惠又盡其道矣而災異之作殆無虛歲臣誠惝怳莫知所諭也然臣又聞人之所以與天參者只此一心而此心之誠卽天之實理也況人君一心直與天通好惡顰笑若相爲謀則臣恐殿下之所以誠心孚格或不如上天之實理仁愛也上天之載旣自杳邈人君之心又甚精微雖非如臣蠢劣者所敢窺測而臣愚死罪請試以一二所知者復焉從前至今殿下之所急者求言也然求而不用與不求等也還餉之策對者數百而尙無釐改之政廉白之選言者不一而未有掄簡之擧前後懲討積紙弊舌而一未聞有久兪之命臣未知殿下求之不以誠歟抑誠於求而不能力於用歟有一於此則殿下一心至誠純一之工恐有所未盡而上天之譴無以答也下民之望無以塞也庶政庶務無以綱紀之也故臣謂今日憂不在於弭災而在於修誠目下之急不在於求言而在於用言至於一政一事之小得小失非所當急也伏願殿下急於用言先從臣言始以誠心格天以誠心求治則生庭之桑不足憂而守心之星將自退矣惟殿下懋哉臣於有災求言之時旣承恩除又有召命臣固當卽地竭蹶以效微忱而素抱虛勞近忽大發實無蠢動趨走之望伏乞亟命遞斥臣職仍治違傲之罪批以當留意而對策後捄弊欲待廟堂之臣從長稟決至於淸白掄選之稽滯今聞右相之言先朝己未庚申年間有自下停當者而文蹟尙未考出云似當從近擧行外此誠之一字敷奏豈可以常談看今筵千言萬語都在於此爾亦言之殊可嘉也勿辭察職
정조 20년 · 강
命全羅兵使朴基豊重推虞候李道善拿處
정조 20년 · 목
御營廳啓言今日新番全羅道五哨軍兵點考而礪山都會邑調點時收斂狼藉之說有所及聞故詳細査實則兵營監色輩稱以雜費其所橫斂之錢至於一百二十九兩之多軍中收斂何等飭禁而創出名色若是徵索誠極無嚴所斂之錢一一推給於各哨軍兵等處當該調點官全羅兵虞候李道善令該府拿處兵使朴基豊亦難免不能檢飭之失從重推考何如允之
정조 20년 · 강
判府事尹塾上疏辭職附陳修省之方仍論魏伯珪疏及李柱國疏賜批
정조 20년 · 목
疏略曰令者災警卽我仁天導我殿下恐懼益懋亟致平泰之一機會也惟我聖上勿以弭災爲心惟以對越自礪精一執中務存大體勅勉臣隣責成庶績合天地之德裁成輔相敷風草之化於變時雍則天之所賜豈不曰大哉至哉古人有言曰人主一心萬化之原又曰天君泰然百體從令今若懋聖益聖之工傅七聖之心法廸萬化之本原則何有乎百體之從令何憂乎衆災之底消何患乎群黎之不率也至若宣召草莾納言授職此人主致治之盛節也臣亦鼎鐺之有耳者蕧聞輿誦伏不覺神旺心聳而第下之赴召者不能摡上心之萬一敷進萬言豈可無一二可用者而論其大體外示浩博而中無負抱至以倒產等說敢徹香案此等句語雖鄕里庶類苟有知識亦嘗恥爲旣云讀書之士而反作此鄙諺者臣實慨然于中推此一言可知其人且況汎濫雜術眩惑聽聞之說不無人傳豈以百里之命輕付白徒之此人乎又伏聞訓鍊大將李柱國疏陳軍制其二條臣無一得之見不敢費舌可否而第首陳兩營鄕軍事論以兵農言似有理以臣愚見略有不然者五衛罷後先置訓營次設禁御兩營前後殆二百年內子之亂戊申之變皆用此兵蓋鄕軍上番之制五年一赴則大略與唐室府兵內重外輕之義一般矣在遐鄕之民雖不嫺進退坐作之節愚蠢之性徒知向上牢確之心全無巧詐若有緩急嚮導指路千里赴遠鈍足如飛科場鞫庭一守其法無作奸僞不受慫慂此眞可用之兵豈可與京軍之繭足於數舍之內挾詐於嚴急之時者同日語也京師十萬兵之說雖爲國家長遠慮也而以今京民之單弱經用之罄遺能容養十萬之衆乎臣愚死罪以爲京居之民雖不簽軍額率皆有籍單無論吏民蒼頭便與無料軍無異或當倉卒則皆可爲用何必先其時而優給其衣食以費不億之資乎臣竊有所聞及者上番之鄕軍自聞此報歎息或流涕曰吾輩三保無非子若弟侄官無所納五年一上備修軍器受食厚料無論寒暑入直闕內一心守衛或値殿座動駕之時逈瞻耿光仰飽恩饋下番歸家對妻孥族戚盛詑榮光且解京巿所貿之包誇示隣里從今以往此路永絕至尊之威顏何以得瞻瑞臺之恩犒何以得嘗且身布及三保年年所納殆近十兩貧民何以支存烟戶雜役必當蝟起亦何以能保不勝缺望倀然若失大可見遠民向國之誠其心有難咈矣先儒有言欲法堯舜當法祖宗是制也旣自祖宗朝始創別無生弊之端當此太平無事之時亦何可遽然變革也彼以老成宿將强爲此洛陽少年之習氣臣未知其穩合也伏願殿下勿以人微而廢言批以卿之氣岸不似俗人之骩骳節次擢除豈特爲卿之異於人然卿病矣難以職事責勉縻以判樞漫銜只示欲一用之本意際見卿章如對卿面且況附陳數條可見老臣憂愛之悃殊用歎賞另當體念宣召人事二百年來科官不踰於城門之外蘊經綸事業者空老巖穴特勢耳近日膺召之人一一假借優待之者欲從隗始以責實效其中雖有疏語之不審者必由於鄕人不嫺章奏之體也訓將李柱國疏中一款語予意亦豈在於罷番上之制而是其奏哉於此竊有爲三軍萬民之心上經度適見其疏之抱及近處深味之而已至於一改前規亦非所已料定者卿乃有懷無隱尤覺嘉乃卿其安心調理
정조 20년 · 강
注書柳遠鳴因玄重祚所懷上疏徑出命還給牌招入直
정조 20년 · 목
疏略曰臣昨於筵席聞掌令玄重祚所懷發端之言擧似臣本生高祖臣慶裕之名頭緖危怖手勢深緊臣蒼黃逬出雖未知畢竟遣辭之如何而冤血弸中憤淚承睫實欲卽地剚刃刳腹以雪先祖之誣辱以謝有孫不肖貽累先祖之罪也臣先祖布衣也與世無涉泉塗歸骨已近七十年所雖姻聯親串蓋有不能得其詳者彼臺臣之言果何所指也無乃以辛丑誣告橫罹事而然耶嗚呼臣先祖臣之當日所遭尙忍言哉以平生謹約之操爲凶賊嫉惡之最橫入於變書之中畢竟與吳瑞鍾相卞事歸無實而其時臺臣李匡輔力持不已再加究覈終始歸虛而特以不可全釋竄配於羅州矣及夫先大王御極初元卽蒙恩宥臣之先祖前後本末不過如斯被誣於虎龍流竄於當時疏釋於乙巳則人鬼黑白不待多卞而已瞭然矣噫臣祖之受誣專出於虎龍之構虛則今此臺臣何爲而復有此構虛之說也此莫非臣孤根蔑識濫叨邇列睢盱之場顚沛之至理所固然而亦不料毒鋒駴機之若是其驟發也惟彼臺臣苟欲嫉臣之骯髒沮臣之進塗則斥臣以庸愚湔劣無所不可而至擧臣先祖之事加之以厚誣抑獨何哉臣身僇辱有不暇顧而事係先誣不得不卞伏乞聖明俯燭臣痛迫之情私亟削臣所帶之職名俾得以杜門自靖退守本分敎曰臺臣只擧渠職姓名未及語到則渠之上疏豈成說乎然此擧在渠還爲莫大之幸大抵入於告書者忠也出於供招者逆也於此二者黑白可辨而其後黨比之禍轉至燎原觀於大臣臺臣之互相扶抑而其事不難知甚至餘波及於族類故相李天輔之力救而故相趙載浩故判書沈瑴之立異抗爭孰不知其顚末則渠何敢徑出禁扄上章乞遞乎小官所爲極爲駭然上疏還給牌招入直
정조 20년 · 강
敦寧都正李章五以無敦寧陳疏乞遞賜批
정조 20년 · 강
以申光履爲知事口傳也
정조 20년 · 목
以望筒事不善擧行也
정조 20년 · 강
施平安監司金載瓉不敍之典
정조 20년 · 목
禮曹啓言故忠臣崔孝一事依下敎關問於平安監司金載瓉則以爲歲首車禮亮安克誠事修啓時崔孝一贈職未及詳考以黃一浩贈職及諡號誤認以孝一職諡莫重奏御文字有此大段差誤萬萬惶隕無所自措云矣所當請勘而藩臣論罪自臣曹有難擅斷請令廟堂稟處久之○備局啓言無諡而曰有諡參判之贈謂贈贊成登諸奏御文字至有査問論罪之命則事端已露國體攸關不可以藩任遞易之難而有所容恕請平安監司金載瓉罷職敎以視古人寫馬漏一點其爲不謹尤果何如且況所請之事實所關何如而漫筆潦草不能致愼藩臣之體敢若是乎此道臣之地處跡有涉於欠敬宜用加倍之典今始處分亦云稽矣譴罷太寬亟施不敍雖曰銷鑰任重自有內外之殊則三十年來差除除非出入銓地之人率皆邇列崇班此亦觀時俗之一端此意知悉
정조 20년 · 목
敎曰今聞承宣言泮長病勢尙云難强又有衆所共知之情勢云且於向者對策侵斥同一處義之人不可强迫以壞四維重臣力言於筵席則以此以彼不可一味虛縻行大司成李書九許遞待後日政差出新除授學敎授牌招察任
정조 20년 · 강
禮曹以自明日封進常膳啓
정조 20년 · 강
命中日試射及卯酉赴衙竝依例爲之仍命近來不坐各司令廟堂査問草記
정조 20년 · 목
都總府啓言今日入直內三廳武兼禁軍及軍兵等當爲中日習射而自上方在減膳中復膳間依例姑停敎以昔在先朝謁聖試士隔日而如再昨之事在減膳之中以試士之非暇豫勿令退行況自下擧行之試射中日等事之事屬勤勵者一竝頉稟大非修省之意依例設行因此而有定式者各司之不爲坐起亦無意義令廟堂嚴飭卯酉諸司使之依例赴衙而五日開坐近來則司憲府漢城府刑曹外以不坐書入看作金石之典殊非古例亦令廟堂査問草記○備局啓言以各司不坐事依下敎査問則戶曹漢城府司憲府宣惠廳開坐或卯酉仕甲寅秋特敎申飭之後雖値減膳之時已爲依例擧行云五日卯酉仕衙門義禁府吏曹禮曹兵曹工曹司僕寺平市署七處卯酉仕非但減膳日不爲擧行五日赴衙之法亦或行或否云事之稽忽莫此爲甚況在朝家遇災警惕之辰尤宜申明定制俾有勤勵之效請以此辭意各別嚴飭發遣本司郞廳續續摘奸以爲考勤慢處置之地事一體分付于各該衙門允之
정조 20년 · 강
諭開城留守趙鎭寬傳致宴需於其母親初度日仍爲存問以聞
정조 20년 · 목
敎曰卿大夫人八旬初度隔日宴需米十石木三十疋眞末一石淸五斗油五斗以本府句管穀物會減伊日傳致仍爲存問狀聞事下諭于松留處
정조 20년 · 강
命慶熙宮守直中官嚴處次知名以置
정조 20년 · 목
戶曹啓言臣時秀與正郞尹光心進詣慶熙宮奉審則會祥殿三面遮陽六浮無逸閣西北簷遮陽四浮蓋覆破傷故使之卽爲修改敎以遮陽豈必盡改乎此不過中官討食之計當該中官嚴處次爲先知名以置
정조 20년 · 강
兵曹以嶺南抄報武士事關問該道啓
정조 20년 · 목
兵曹啓言以嶺南別試武士抄報之不實依下敎關問該道矣慶尙監司李泰永回移內以爲措辭關問於左兵使李潤謙右兵使洪仁默處則嶺俗異於西北毋論士族平民擧皆不閑弓馬故其所勸課肄習之方有不敢一毫放忽或關飭列邑或面諭武士而因昨年抄試武士才藝不合至承委折査問之關惶悚俟勘云矣
정조 20년 · 강
命長湍金聖集忠壯將作窠擬入
정조 20년 · 목
京畿監司金文淳狀啓以爲長湍金聖集依下敎招見詳察則年爲六十九而筋力不至癃襄人物亦頗淳實渠之所願在於本府中軍之任敎以中軍之任豈煩朝令之事營邑自可擧行者忠壯將先爲作窠擬入年已老使之一番入直後減下下送事分付該曹該道
정조 20년 · 강
麻田郡守崔性烈价川郡守李商來相換口傳也
정조 20년 · 강
罷校理沈興永張至顯副校理金近淳李貞運副修撰李基讓職
정조 20년 · 목
雩祀壇祭在再明也
정조 20년 · 강
命忠正公洪翼漢忠貞公尹集忠烈公吳達濟家明日遣閣臣致祭
정조 20년 · 목
敎曰是月何月也旣躬享於皇壇又望拜於奉室而因陪享錄考出事益切風泉之感三學士致侑豈可逾此月明日遣閣臣致祭該曹知悉
정조 20년 · 강
仍任前禮曹參判朴宗甲
정조 20년 · 목
禮曹啓言凡大祭犧牲看品一依皇朝集禮以小宗伯擧行事曾有先朝丙寅定式矣近或有本曹三堂上中後便擧行之例而終非定式之本意今此宗廟夏享大祭犧牲看品時參判有闕未差請令政院稟旨差出以爲卽速擧行之地敎以前參判仍任牌招進去
정조 20년 · 강
遞都總管權▣李祖源以徐有防申光履代之竝前望也
정조 20년 · 목
敎曰總管中時帶詞訟人許遞前望單子入之待下批牌招察任
정조 20년 · 강
命都總管申光履更爲牌招
정조 20년 · 목
光履違召敎以念舊陞品何可違召乎更爲牌招
정조 20년 · 강
特補徐有防江原監司仍以時任道臣李秉鼎除授都總管之代
정조 20년 · 목
有防違召敎以旣云在外又此違牌事體道理豈容若是從重推考在家不進亦關分義更爲牌招嚴飭膺命再違召敎以處義不可但以太過言更爲牌招使之入直三違召敎以再違猶過三違何爲國體所在豈可徒事牌招都總管徐有防江原監司除授當日辭朝時任道臣都總管見窠除授使之乘馹上來
정조 20년 · 강
許施前平安監司金載瓉餉還加分之請
정조 20년 · 목
備局啓言卽見前平安監司金載瓉狀啓則以爲見今沼峽秋麥凍損居多春牟耕播失時方農之糧在所當念各邑鎭餉還留庫中特許加分分給實數待畢糴登聞事令廟堂稟旨分付矣本道之狀請加分便成年例請依狀請許施從略均俵後修成册區別陳聞之意分付允之
정조 20년 · 강
召見藥院提調沈頤之副提調趙尙鎭及右議政尹蓍東于誠正閣
정조 20년 · 목
藥院請診也○備局啓言今日賓廳日次而國忌正日相値不得來會敎以卿齋宿在本司診筵時入侍事令備郞傳于右議政○予謂蓍東曰向日賓筵以求助之意有所酬酢者風俗敦正然後治象可靖左相之向日所云擧直則過措枉則不足云者是也若其大段關係等事外可以保合處務從保合而其中亦不無主客之別矣蓍東曰主客之分不可無之事矣臣獻其可以替其否而朝廷之無人莫今時若故名義亦隨以掃地至尊獨勞於上莫非臣之罪也予曰何以則回漓反朴扶植綱紀予亦方懋加勉而國家之有直臣如人家之有爭子今之人難責其入而事親之盡其道則何可責其出而善事君乎一言以蔽之曰上下交勉以變舊套然後可見治道之丕新矣予曰兪領敦之長逝豈勝嗟惜故相之年前行遣固非出於深惡而追聞禮判言以卿之事有是行云是果然乎蓍東曰果不無緣臣之端矣予曰此是庚辰年趙進道科事而事有關於昔年則故相之其時違召誠有慨然者是以不得不有所處分矣且聞故相之戊戌秉銓時鄭若淳求爲監役而終不許施因此見忤云亦可見故相之貞直以招浮謗而昨年以此事問于故相則對以未能記憶云矣
정조 20년 · 목
宗廟夏享大祭在再明也
정조 20년 · 강
命平安兵使任嵂一兩日內辭朝
정조 20년 · 강
遣承旨詣雩祀壇奉審摘奸飭獻官以下虔誠將事
정조 20년 · 목
敎曰右承旨馳詣雩祀壇奉審後祭品諸執事摘奸以來而先與初獻官詣神室陪奉位版祗詣祭所行事另飭齋官齋沐虔誠大抵龍見而雩雩須精禋時雨是若以貽降康之祥夜當出御便殿以待神位版之還奉以此意奉審承旨傳于獻官以下莫敢怠忽如儀將事
정조 20년 · 강
命平壤咸戴一子正禧正祜令該道臣給馬起送李大心子夢彪亦爲收用狀聞
정조 20년 · 목
前平安監司金載瓉狀啓以爲依傳敎咸戴一李大心自臣營招見詳問則咸戴一辛巳四月以本府執事移差營繕別將辛卯身故其子正禧年三十九時居本府城內己酉五月因特敎訓局別軍官差出同年閏五月巡將啓下六月忠壯將除授庚戌十二月恃寒僉使除授壬子以善賑因本道褒啓陞嘉善癸丑六月瓜遞次子正祜年三十四時無任役而肄習武藝李大心辛巳四月差座首癸巳身故妻李氏年七十一時存子德任年三十七移居江西縣而曾經本縣城倉都監及校宮齋任庚戌身故無子去年以其族夢彪爲子年今三十四近始還接于平壤反浦坊而時無任役敎以咸正禧兄弟令道臣爲先給馬起送而上來後草記李夢彪亦令道臣別般收用狀聞事分付兵曹
정조 20년 · 강
召見入直玉堂李明淵于重熙堂
정조 20년 · 목
予謂明淵曰政院日記中事關春秋大義處果已考出無遺漏乎明淵曰已爲考出而除非節目間事似無遺漏矣予曰儒臣所着氅衣雖是古規而似欠諧俗矣明淵曰國朝舊制堂上服紫堂下服緋謂之褡護臣之所着亦是緋色褡護矣予謂檢閱吳泰曾曰先朝丙子年玉堂洪益三陳箚賜批封置藝文館其箚果論何事泰曾曰卽請陪享三學士於皇壇事也予命翰林出去謄出二本一本內入一本送于內閣使之載錄於所編册子仍敎承旨曰今去丙子三十年之後賜祭於三學士之家適於是日又爲尋閱是疏事若不偶然矣
정조 20년 · 강
詣皇壇省牲器敬次肅廟英廟兩朝御製志感䪨命諸臣賡進
정조 20년 · 목
具遠遊冠絳紗袍乘輿出集成門入朝宗門內幄次予曰壇享時皇朝人子孫及本朝忠臣子孫陪享之班在於百官班次之復殊非虞賓在位群后德讓之義自今定式皇朝人子孫班于軒架之西本朝忠臣子孫班于軒架之東仍卽釐正於儀注予改具冕服詣版位行四拜禮升詣壇上奉審詣省器位省器詣省牲位省牲予謂承旨曰大明集禮審鼎鑊視滌漑監明水火皆以親臨書之而壇享儀注則以禮儀使攝行磨鍊者殊非從周之義予當親詣省視儀注中依此釐正可也仍詣典祀廳省視詣齋室改具遠遊冠絳紗袍召見承旨閣臣敬讀楣上肅廟朝先朝志感䪨益不禁匪風下泉之思還御幄次予謂諸臣曰皇壇享祀之禮永有辭於天下後世而歲月寢遠人情易狃春秋尊王之義幾乎無地講明至於事大交隣之際尤欲提撕此心使一脈陽春賴以不墜雖於儀文度數之末亦可爲想像感發之端今日執事諸臣須體此意各自勉勵也一提學沈煥之曰壇享之禮實出於肅廟義起列聖相承儀文寖備使海東臣民皆知有一部陽秋之義逮我聖上益篤風泉之思虔誠躬享一念對越三皇在天之靈庶幾顧歆臣實欽仰萬萬矣予曰皇壇配享自有極層義理而事體重大有難遽然議到矣直閣李始源曰先正臣宋時烈遺命門人建萬東廟時亦有此議而終以事面之尊嚴不敢遽行矣予曰先朝乙巳年始定高皇帝烈皇帝竝享之儀親享妥侑方其灌鬯始事白雲一道起自北方逗于壇上有風颼颼引靈雨微洒寶鑑別編特書其事今日之風亦非尋常矣仍敎禮房承旨李勉兢曰風勢如此壇上幄幕及罇所所陳奉審以來少選又命奉常提調李晚秀奉審祭品宣飯于閣臣承史予仍敬步兩朝御製板上䪨呼寫一律曰玉輅東巡怳見親依依壇木寄王春山河極北淪諸夏牲醴吾東享肆陳數十麟經淹日月三千鰈域葆冠巾齊衣肅穆監明水萬折餘誠志事遵命閣臣承史分書陪享諸執事皇朝人子孫本朝忠臣子孫及大臣閣臣承史新舊選抄啓文臣各頒一件使之賡進在外人亦爲知委追賡以進
정조 20년 · 강
皇壇祭官四十三人皇朝贈寧遠伯忠烈公李如松後孫三人總兵李如梅後孫四人池河守備黃功後孫六人按察使王楫後孫四十三人庠生馮三仕後孫二人庠生裵三生後孫三人吏部侍郞鄭文謙後孫六人宗人府儀賓陳鳳儀後孫一人贈參議康世爵後孫四人兵部尙書田應揚後孫七人贈參判施文用後孫一人庠生王文祥後孫二人庠生楊福吉後孫一人忠良人贈領議政忠武公金應河後孫九人贈參判金雲後孫二人贈左議政忠壯公南以興後孫四十三人贈左贊成壯烈公李希建後孫二人贈吏曹判書忠愍公宋圖南後孫二十四人贈吏曹判書忠毅公崔夢亮後孫五人贈領議政忠正公洪翼漢後孫三人贈領議政忠貞公尹集後孫十人贈領議政忠烈公吳達濟後孫四人贈領議政文忠公金尙容後孫五十人贈左議政忠肅公李尙吉後孫十一人贈吏曹判書義烈公洪命亨後孫九人贈左參贊忠穆公李時稷後孫一人贈左參贊忠憲公尹烇後孫七十人贈吏曹判書忠顯公李惇五後孫二十人贈吏曹判書忠烈公權順長後孫三人贈領議政忠正公金益兼後孫十四人贈戶曹參判忠愍公閔垶後孫三人贈戶曹參判李惇叙後孫十七人贈兵曹參議黃善身後孫一人贈兵曹參議姜興業後孫一人贈兵曹參議具元一後孫三人兵曹佐郞李士珪後孫十人贈吏曹判書忠肅公趙廷翼後孫九人贈左贊成忠烈公洪命耉後孫十七人贈領議政忠壯公李義培後孫二十六人贈兵曹判書忠莊公許完後孫十三人慶尙右兵使忠壯公閔栐後孫四人贈吏曹判書忠愍公金弘翼後孫十二人贈漢城判尹申誠立後孫六人贈左贊成愍肅公金琂後孫四人贈星州牧使李士龍後孫三人贈軍器正張厚健後孫三人參判洪瑑後孫一人贈領議政文正公金尙憲後孫四十五人贈領議政文正公尹煌後孫一百二十九人綾原大君貞孝公俌後孫三十一人贈吏曹判書文忠公曺漢英後孫四十一人贈領議政忠貞公金德諴後孫四十三人贈吏曹判書貞僖公任有後後孫七人贈左贊成忠簡公兪榥後孫十八人贈吏曹判書忠景公金壽翼後孫十六人贈副提學蔡聖龜後孫四人贈參判完昌君李虎國後孫五人贈吏曹判書李命䧺後孫三人贈左贊成忠烈公黃一皓後孫十五人贈左贊成忠愍公林慶業後孫四人贈領議政文正公宋時烈後孫十四人贈吏曹判書孝義公申曼後孫二人贈領議政忠武公李舜臣後孫二十三人贈領議政忠章公李忔後孫六人承史閣臣以下諸臣一百十三人凡一千五十七人賡韻以進
정조 20년 · 강
命皇壇親享以省牲器鼎鑊視滌漑監明水火釐正儀節
정조 20년 · 목
敎曰皇壇享儀之用九成六佾義起之微旨在焉而節目之間昔無今有者多至於省鼎鑊視滌漑監取明水火卽集禮與五禮儀通行之例集禮則皇帝親爲五禮儀則終獻官爲之而壇享三獻皆親奠以是省視監之節禮儀使代行終獻官之事矣誓戒與望燎昔之代行者今皆因先朝定制皆親爲況此省視監之皇朝禮應在於親行之節而先朝乙酉亦嘗躬行而獻禮竝親行則獨於此一款代行者尤豈不近於取便乎自今壇享先省器次省牲次省鼎鑊視滌漑監取明水火實爲從周之一端而亦可以仰述先志以此意令該曹釐正於皇壇儀
정조 20년 · 강
遞應敎李明淵副校理尹益烈副修撰李基讓持平申溆
정조 20년 · 목
明淵等再違召敎以許遞其中有祭官令該曹口傳付軍職
정조 20년 · 목
敎曰前北兵使李源特爲蕩滌敍用仍令該曹口傳付軍職
정조 20년 · 목
時至具冕服出大次禮儀使禮曹判書李祖源前導由朝宗門冽泉門入東壝門詣版位行四拜禮詣盥洗位盥手陞自南陛詣第一位第二位第三位神座前三上香進幣瓚爵官吏曹判書沈煥之以幣進執幣獻幣授奠幣瓚爵官行副護軍金祖淳俯伏興降自東陛復位各位奉俎官奉牲匣以入薦俎官戶曹判書李時秀以次跪奠陞自南陛行初獻禮大祝第一位大祝副司果金羲淳第二位大祝副司果金近淳第三位大祝副司果林漢浩讀祝訖降自東陛復位亞終獻禮如初行飮福禮詣望燎位望燎禮畢還詣大次改具遠遊冠絳紗袍乘輿由集成門還內
정조 20년 · 강
召見禮曹判書李祖源奉常提調李晚秀于重熙堂
정조 20년 · 목
予謂祖源曰大享時儀節欲爲修正卿等考出可據文蹟乎祖源曰未及詳考矣予曰然則詳考文蹟後日稟定可也
정조 20년 · 강
命懿昭墓獻官自今以堂上三品人差定仍以奉審承旨李勉兢爲獻官行事後復命
정조 20년 · 목
敎曰禮房承旨馳詣懿昭墓奉審摘奸以來而祝稱昭告香亦有押則獻官職品之用堂下殊非故相建言於孝廟朝釐正昭顯墓儀式之意自今獻官用堂上三品事分付今日則奉審承旨仍爲獻官行事後復命
정조 20년 · 강
命贈都憲申曼加贈正卿仍爲贈諡忠正公洪翼漢忠烈公吳遠濟忠貞公尹集各以殉節日致祭
정조 20년 · 목
敎曰夜行壇享洋洋乎皇靈陟降之降監在是周旋折旋之餘益不禁匪風下泉之思增我寤愾坐漏沈沈因此而有起想者去夜參班忠臣子孫擧案有贈都憲申曼之後矣予於若人別致曠感以其賢父之子克繩先武一部陽秋作爲家計自丙丁以後廢貢擧絕仕官放跡江海之間悲歌往來若將駕一葦而泝萬頃以朝南渡之朝廷而不可得焉則沒齒自靖遂作海外之逸民年前棹楔豈足曰崇報況其家世於守風節至今百有餘年耕食山中坐不向西若非贈都憲上承下授之義之烈安能若是卓然永有辭於千禩萬代在朝家褒獎之典尙闕易名可謂欠事特爲加贈正卿仍令弘文館宣以節惠東壁見窠開政差出明日雖當先大王諱辰坐齋而事有關於施忠紀節明天理正人心之功者靡不闡發極窮到底昔我先王尊周之至誠苦心也齋日行政未必不爲仰體之一道政官待開門牌招擧行又有興感者世稱節義先指三臣而三臣中洪學士成仁之日適在再明與兩學士各於成仁之日遣官賜祭在先朝則屢以御製祭文以寵之予至今未遑爲焉今番致祭祭文當親撰令藝文館知悉止
정조 20년 · 강
命故大臣兪拓基重臣南有容家祭文親撰其外諸家內閣知製敎撰進仍命祠板在任所之家竝令十五日一體設祭
정조 20년 · 목
禮曹啓言故大臣兪拓基故重臣南有容朴師益故宰臣洪景輔家廟時在京第故大臣宋寅明家廟時在高陽地贈秩大臣金致萬家廟時在廣州地故重臣尹淳家廟時在長湍地故重臣李眞望家廟時在山淸縣任所請祭文令藝文館撰出祭物及執事官令各其本道差定事分付敎以依所啓施行其中故大臣兪拓基故重臣南有容家祭文當親撰以下而其外諸家祭文承宣中內閣知製敎使之製進時未兼帶者本職竝許遞前望單子入之祠板在任所之家觀其道里遠近承宣禮郞從便辭朝竝令趁十五日一體設祭之地
정조 20년 · 강
命湖西幼學成時柱等令道伯斯遠起送
정조 20년 · 목
忠淸監司李鼎運狀啓以爲以跡淪草萊名姓不達之人搜訪薦進事十行綸音丁寧諄復而臣到營屬耳聞見不廣繩樞蓽戶之士未能悉心遍探而率爾應選則有非昕以對揚之道故十分難愼無敢或忽才行俱備名譽相稱之人多歧採摭參之以守宰之報考之以鄕黨之論僅取其表著者三人姓名年歲行蹟居住來歷竝錄于後幼學成時柱年五十七經術有源鄕黨所推居新昌文簡公渾七代孫進士金珩吉年五十六夙著行誼餘事文藝居堤川故承旨海一玄孫幼學李建胄年四十八操履端確克追遺緖居溫陽故諮議柬孫敎以以著稱於鄕黨爲言則三人者之各有所存可知政欲面稽言聽竝令道臣斯速起送事分付該曹
정조 20년 · 강
命文臣殿講製述與吏文製述過十五日更稟
정조 20년 · 목
因專經文臣殿講及文臣製述取稟有是命
정조 20년 · 강
還給成均館三日製頉稟草記
정조 20년 · 목
成均館啓言今初三日儒生課試當爲設行而大提學未差大司成李書九未肅拜限內不得爲之敎以其間士習已爲整頓乎此草記還給
정조 20년 · 강
重推漢城判尹權▣
정조 20년 · 목
議政府啓言今日皇壇親祭時忠良子孫中儒武諸人未能預爲整待祼獻之後亦多有流入者請不善知委之京兆當該堂上從重推考允之
정조 20년 · 강
召見京畿監司金文淳于重熙堂
정조 20년 · 강
咸鏡監司趙宗鉉陳疏辭職賜批
정조 20년 · 목
批以藩任豈可無端數遞勿辭察任
정조 20년 · 강
命惠廳所貸南漢穀以錢還報事更問該廳事勢後日次對稟處
정조 20년 · 목
備局啓言卽見廣州留守徐有隣狀啓則以爲戶曹貸去餉米厥數夥然其中折米二千石若以京畿所在補還穀取償使餉穀有滋潤之益則從玆以後更不必復言餘數至於惠廳則南漢米之移給貢價者三十餘年仍爲不報亦非昕以互相資用之道而本色出送其勢恐難以錢還報亦自有例惠廳貸去米一千三十三石零以惠廳折價錢使之取用則謹當策應於墩廊廨字修繕之役如其有餘則設屯與作穀間從長區處亦甚便當請令廟堂稟旨分付矣地部則補還穀都數近甚耗縮若出折米二千石則餘存無幾今不可擧論云惠局則錢條近以各司給代與湖西貿穀用處甚廣六千餘兩捐出斷無其路云今雖稟請許施萬無循例奉行之理無益於事從有紛紜之慮請狀辭今姑置之待經用有裕而更爲請得之意分付敎以戶曹貌樣雖然惠廳事勢稍勝更問惠廳後日次對時稟處
정조 20년 · 강
命信川軍餉虛留掩置該倅李義鳳等竝拿處
정조 20년 · 목
備局啓言頃因義禁府草記信川郡所在水營所關軍糧大小米虛留掩置該郡守指名狀間之意行會矣卽見黃海監司徐邁修狀啓則以爲戊申郡守李義鳳小米未捧二百十六石零己酉郡守鄭東敎同年十月到任十二月遞歸兼任松禾縣監尹載伋磨勘大米未捧一千二十七石零小米十八石零庚戌郡守李周憲大米未捧五百十七石零小米四十二石零辛亥郡守洪守榮大米未捧七百五十四石零小米二百三十石零壬子郡守李素大米未捧三百二十石零小米一百七十石零癸丑大米未捧一千五百六十四石零小米一千四十一石零甲寅郡守金履顯大米未捧四百八石零小米三百七十石零云矣鄭東敎在任未滿三朔穀簿又不磨勘今姑勿論前後郡守李義鳳李周憲洪守榮李素金履顯兼任前松禾縣監尹載伋請竝令該府拿問勘處允之
정조 20년 · 강
重推黃海監司徐邁修許施道內逋穀債錢防之策
정조 20년 · 목
備局啓言頃因傳敎海西蕩債事狀啓改修正上送之意行會矣卽見黃海監司徐邁修狀啓則以爲本營邑最難捧還米爲八千六百二十七石就其生存者以錢分數收捧僅爲四千六百八十一兩各處舊債錢爲二萬八千餘兩亦就其生存者分數收捧僅爲七千八百四十一兩其餘皆是指徵無處故不得不竝令蕩減而旣是將士支放之需不可不充報元數故貸出戶房庫錢九千三百八十六兩竝與上項錢合爲二萬一千九百八兩內五千四百四十八兩計除當年各樣支放及各庫舊貸錢九千七十八兩每年支放繼給次以什二殖放債而本營支放錢之從願許貸於各邑已多前例故一依各邑昕請分給後營下債路永爲防塞其餘七千三百八十二兩作穀殖利方便了當而小米每石定價二兩五錢春初分給歲末收捧時依詳定以錢三兩五錢定價只捧其耗條作錢元石價分排換作於會外以爲充數則取殖甚輕各邑願受故從所願分給而每歲依此竝耗殖利則自丙辰至庚申五年間將爲四萬餘兩蕩減元米八千六百二十七石及貸來錢九千三百八十六兩可以報本債錢之蕩減者亦足充報而不先陳聞以待處分及其啓聞不能詳陳致勤嚴敎惶恐待罪爲辭矣該監營逋穀與債錢指徵無處年增歲添其爲痼弊也久矣道臣之必欲通變矯捄不是異事而前後居是任者之不能生心着手似由於近萬錢貨之猝難拮據故耳道臣之不請朝家不報廟堂九千三百八十餘兩公貨任意取用者不可但以不察言事體所在誠極駭然其所區處雖一一中窽有難以功而掩眚從其願許貸各邑與詳定例定價等諸條亦未必其穩便可成不越五年之限而可以盡祛宿瘼該道臣前後處事可謂節節未安今於屢下嚴敎首實陳聞之後有不可曲加容貸黃海監司徐邁修亟施罷職之典本事所當勿施而係是爲民且盡分處則到今還實反爲民而勢必有行不得之處今姑仍置待周年取殖計減舊債後令新道臣詳察便否論理狀聞更爲稟處何如敎以筵中亦有下敎不爲關由於朝延有關後而其心則出於爲民該道臣爲先從重推考防弊一款特爲許施行之無弊之方付之道伯期於贖罪
정조 20년 · 목
皇壇親祭誓戒及別試唱榜不參西班文臣正三品以上人罷職現告護軍權裕姜彛正宋鍈行副護軍成德雨李相璜吳泰賢尹東晚朴基正成種仁金熙朝李尙度李東稷李儒慶金孝建姜忱李普天朴聖泰鰲恩君李敬一行護軍洪明浩洪義榮閔台爀洪仁浩林道浩行副護軍金啓洛洪義浩宋民載
정조 20년 · 강
遞承旨李勉兢以成種仁尹光顏蔡弘遠爲承旨前望也
정조 20년 · 목
因承旨望筒以金啓洛成德雨批下政院以啓洛等罷職傳旨才已啓下何以爲之稟敎以勿施前望單子入之待下批牌招察任以成種仁金熙朝批下政院以種仁等罷職傳旨才已啓下何以爲之稟敎以成種仁似非稱在外現告分揀金熙朝則勿施奉審進去承旨許遞與未差之代前望單子入之待下批牌招察任以光顏等批下
정조 20년 · 목
因忠淸監司李鼎運分賑飢口穀數狀本敎以峭寒尙緊其昕賙飢之方果能一一嚴飭乎今月旬望前後別遣繡衣考察勤慢先以此意知悉事令該廳卽爲嚴飭
정조 20년 · 강
遣史官問奉朝賀金鍾秀起居
정조 20년 · 목
廣州留守徐有隣狀啓以爲卽接本府西部面面任所報則本面靜林里住奉朝賀金鍾秀今月初一日進詣果川地四忠祠矣初二日三更量還第云矣敎以再昨雖聞昨欲還第而昨日大風挽近初見則冒險涉津夜深還第何不愼護乃爾遣入侍史官問卿起居兼以再昨傳敎餘意口宣待十五日領祭事傳諭
정조 20년 · 강
放金吾時因韓用龜等分揀李秉烈等拿處命李錫夏過齋後捧供
정조 20년 · 목
敎曰時囚罪人韓用龜參班於百官則果分明云生疏所致與在家有異趙台榮李基慶飭已施竝分揀放送執禮以下則其時雖命陞殿而現發其爲各進本班不爲進參於執事班非獨執禮預差而已此後嚴飭吏曹更莫敢如是○因祭監監察李秉烈徐潞修等拿處傳旨敎以享事利成分揀又因李錫夏囚單子敎以如他囚例保放過齋後捧供
정조 20년 · 강
京畿監司金文淳以園所外南山及各處補土形止馳啓
정조 20년 · 목
該監司狀啓以爲連接差使員安城郡守曺允植所報則園所外南山各處補土役事廣州所接處今二十九日午時畢役故仍爲移付始役於古西門西池水原所授處亦於二十九日畢役後移付彦發峴鷹峯峴南陽則禦侮峴果川則古西門西池草峰下安山則臥牛峴竝各分授付役云緣由馳啓
정조 20년 · 강
命行首宣傳官李文喆汰去入直宣傳官鄭周誠等拿處
정조 20년 · 목
宣傳官廳下隸橫竹於宣政門內敎曰行首宣傳官汰去當該入直宣傳官等令該府拿處
정조 20년 · 강
遣承旨詣元陵奉審摘奸仍命局內諸陵一體奉審
정조 20년 · 강
命忠正公洪翼漢家致祭忠烈公吳達濟忠貞公尹集成仁之日同爲設行
정조 20년 · 목
敎曰昨日傳敎中洪學士致祭雖以明日下敎而明日何日正日與齋日有異則終涉未安退行於兩學士成仁之日事分付該曹
정조 20년 · 강
領議政洪樂性上箚賜批重推壯勇大將金持默
정조 20년 · 목
箚略曰動駕經宿寒曉將事之餘廷臣候儀亦自照例則本營之全然闕禮誠極未安臣忝叨都提調之任癃病昏聵旣未能趨參又不能提飭伏不勝惶隕縮伏竢譴而生於大將之漫不覺察使應行之禮未免隳闕者不可以一時做錯有所容恕臣謂該大將金持默宜施譴罷之典批以罪在大將於卿何有該大將金持默爲先從重推考卿須安心仍命遣史官傳諭
정조 20년 · 강
飭吏曹判書沈煥之參判黃昇源開政
정조 20년 · 목
因煥之等違牌啓辭敎以此啓辭還給今日豈可爲汗漫酬應乎前牌催促
정조 20년 · 목
以姜克成李基慶爲持平沈鎜爲正言李始源爲應敎金觀柱爲副應敎金近淳鄭來百爲副校理李基讓爲修撰尹益烈爲副修撰兪彥修爲同義禁具庠爲藝文提學贈大司憲申曼加贈吏曹判書
정조 20년 · 강
遣史官于回還進賀正使李秉模所到處問行役安否
정조 20년 · 목
因秉模等還渡江狀啓敎以卿等一行冒寒兼程之餘還涉利穩甚用多幸異於先發節行之有齎來者卿等式遄其歸亦勿疾馳事遣史官傳諭于回還正使李判府事仍問其間行役安否
정조 20년 · 강
命金履永還付注書徐俊輔仍察上注書之任
정조 20년 · 목
敎曰假注書徐俊輔奉命代注書金履永令該曹口傳還付牌招察任○政院啓請前假注書徐俊輔仍察上注書之任允之
정조 20년 · 강
命贈參判崔孝一與贈都憲申曼同爲議諡文正公尹煌家遣承旨致祭